Карл Генрых Ульрыхс

**Кáрл Гéнрых Ульрыхс** (; 28 жніўня 1828, Аўрых, Нямеччына – 14 ліпеня 1895, Л'Акуіла, Італія) - нямецкі праўнік, журналіст, выдавец, пісьменьнік, пачынальнік руху за правы гомасэксуалаў (альбо «ураністаў», як называў сябе й іншых гомасэкуалаў сам праўнік). Піянэр сэксалёгіі. Першы вядомы актывіст за прызнаньне і роўнасьць грамадзянскіх правоў гомасэксуалаў. 

## Жыцьцяпіс
З 1844 па 1846 год Карл Генрых Ульрыхс вывучаў тэалёгію і юрыспрудэнцыю ў Гётынгенскім унівэрсытэце, потым гісторыю –  у Бэрлінскім унівэрсытэце.

Прызначаны памочнікам судзьдзі ў Гановэры ў 1854 г. Звольніўся з пасады ў 1856 г. пасьля таго, як быў заўважаны ў «ненатуральных зносінах». І хоць закон Каралеўства Гановэр не асуджаў гомасэксуальныя адносіны, ён быў вымушаны зьехаць. Адкрыў уласную практыку ў Бургдарфе, але і тут яго напаткаў гомасэксуальны скандал. Ён перахаў у Аўгсбург, дзе працаваў журналістам у газэце «Allgemeinen Zeitung».

Пад псэўданімам Numa Numantius у 1864–65 гадох апублікаваў пяць тамоў эсэ «Дасьледаваньні загадкі каханьня паміж мужчынамі» (Forschungen über das Rätsel der mannmännlichen Liebe). Ён спрычыніўся да зараджэньня біялягічнай тэорыі «трэцяй плоці» (тэрміну «гомасэксуальнасьць» яшчэ не існавала), таму К. Ульрыхс выкарыстоўваў створаны ім панятак «уранізм». Тэорыя трэцяй плоці рэзюмавалася ў выразе «душа жанчыны ў целе мужчыны». Паняткі ўранізм і ўраніст потым актыўна выкарыстоўваліся ў кантынэнтальнай Эўропе да пачатку XX стагодзьдзя.

Ён працягваў публікаваць артыкулы і кнігі, на гэты раз пад сваім сапраўдным імем, што, у сваю чаргу, зрабіла публічнай ягоную сэксуальную арыентацыю. Такім чынам, ён лічыцца першым гомасэксуалам, які адкрыта заявіў пра сваю гомасэксуальнасьць – зрабіў, кажучы сучаснай мовай, камінг-аўт. У 1866 годзе Прусія Бісмарка анэксавала Каралеўства Гановэр. Ульрыхс быў абвінавачаны ў падрыўной дзейнасьці і патрапіў у турму. Яго творы былі канфіскаваныя. У жніўні 1869 году, неўзабаве пасьля вызваленьня з турмы, ён публічна выступіў як ураніст (гомасэксуал) на Кангрэсе нямецкіх праўнікаў у Мюнхэне і заклікаў не ўключаць у Крымінальны кодэкс вядомы Параграф 175, які меўся ўвесьці пакараньне за «садамію».

У 1880 г. ён іміграваў у Італію і пасяліўся ў Л'Акуіле. У пэрыяд паміж 1889 і 1895 гадамі ён прысьвяціў сябе часопісу «Alaudæ» (Жаўрук).

## Уплыў
Пасьля сьмерці імя Карла Ўльрыхса было на пэўны час забыта. Але ягоныя працы паўплывалі на Магнуса Гіршфэльда, ягонымі працамі карыстаўся Рыхард фон Крафт-Эбінг. Тэрміны «ўранізм» і «ўраніст», створаныя К. Ульрыхсам, шырока ўжываліся ў значэньні «гомасэксуальнасьць» і «гомасэксуал» адпаведна да пачатку ХХ стагодзьдзя.

Ульрыхс быў адным зь першых, хто пазытыўна і навукова – у гуманітарных навуках – выказаўся пра сэксуальную аднаплоцевую цягу.

У ягоны гонар Міжнародная асацыяцыя лесьбіянак і геяў (ILGA) прысуджае прэмію імя Карла Генрыха Ульрыхса.

## Бібліяграфія

* *Numa Numantius*. Inclusa. Anthropologische Studiën über mannmännliche Geschlechtsliebe. Leipzig, 1864. 
* *Numa Numantius.* Formatrix. Anthrop. Studien über urnische Liebe. Leipzig, 1865. 
* *Numa Numantius.* Vindex. Social-juristische Studien über mannmännliche Geschlechtsliebe. Leipzig, 1864. 
* *Numa Numantius*. Vindicta. Kampf für Freiheit u. s. w. Leipzig, 1865. 
* *Numa Numantius*. Ara Spei. Moralphil. und Socialphil. Studien über urnische Liebe. Leipzig, 1865. 
* *K. H. Ulrichs*. Gladius Furens. Das Naturräthsel der Urningsliebe. Kassel, Württenberger, 1868. 
* *K. H. Ulrichs*. Memnon. Die Geschlechtsnatur des mannliebenden Urnings. Schleiz, H. Heyn, 1868. 
* *K. H. Ulrichs*. Incubus. Urningsliebe und Blutgier. Leipzig, A. Serbe, 1869. 
* *K. H. Ulrichs*. Argonauticus. Zastrow und die Urninge. Leipzig, A. Serbe, 1869. 
* *K. H. Ulrichs*. Prometheus. Beitärge zur Erforschung des Naturräthsels des Uranismus. Leipzig, Serbe, 1870. 
* *K. H. Ulrichs*. Araxes. Ruf nach Defreiung der Urningsnatur vom Strafgesetz. Schleiz, Heyn, 1870. 

## Крыніцы

Катэгорыя:Нарадзіліся 28 жніўня
Катэгорыя:Нарадзіліся ў 1828 годзе
Катэгорыя:Памерлі 14 ліпеня
Катэгорыя:Памерлі ў 1895 годзе
Катэгорыя:Нямецкія літаратары
Катэгорыя:Нямецкамоўныя пісьменьнікі
Катэгорыя:Нямецкія журналісты
Катэгорыя:Журналісты Нямеччыны
Катэгорыя:Журналісты XIX стагодзьдзя
Катэгорыя:Дасьледнікі гомасэксуальнасьці
Катэгорыя:Актывісты ЛГБТ-руху ў Нямеччыне
Катэгорыя:Нямецкія юрысты